PMIndiaData/PMIndiaSum huggingface dataset:
କେୟୁ ଆଇଏଲକୁ ବନ୍ଦ କରିବା ଓ ଏହାର ପଲକ୍କଡ ୟୁନିଟ କେରଳ ସରକାରଙ୍କୁ ହସ୍ତାନ୍ତର ପ୍ରସ୍ତାବ କ୍ୟାବିନେଟର ଅନୁମୋଦନ

କୋଟା ୟୁନିଟ ଅଫ ଇନଷ୍ଟ୍ରୁମେଣ୍ଟେସନକୁ ବନ୍ଦ କରିବା ଏବଂ ଏହାର ପଲକ୍କଡ ୟୁନିଟ କେରଳ ସରକାରଙ୍କୁ ହସ୍ତାନ୍ତର କରିବା ପ୍ରସ୍ତାବ କେନ୍ଦ୍ର କ୍ୟାବିନେଟର ମଞ୍ଜୁରି ଲାଭ କରିଛି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର ଦିନ ଅନୁଷ୍ଠିତ କେନ୍ଦ୍ର କ୍ୟାବନେଟ ବୈଠକ ଏହି ନିଷ୍ପତ୍ତି ଗ୍ରହଣ କରିଛନ୍ତି । ଏହି ପରିପ୍ରେକ୍ଷୀରେ କୋଟା ୟୁନିଟ ଅଫ ଇନଷ୍ଟ୍ରୁମେଣ୍ଟେସନର କର୍ମଚାରୀମାନଙ୍କୁ ୨୦୦୭ ବେତନ ହାରରେ ଆକର୍ଷଣୀୟ ଭିଆରଏସ/ଭିଏସଏସ ଦେବା ପ୍ରସ୍ତାବକୁ କ୍ୟାବିନେଟ ଅନୁମୋଦନ କରିଛନ୍ତି । ଏହି ପ୍ୟାକେଜ ସହ କର୍ମଚାରୀମାନଙ୍କୁ ସେମାନଙ୍କ ବକେୟା ବେତନ ଏବଂ ଅନ୍ୟାନ୍ୟ ସମସ୍ତ ପ୍ରକାର ପ୍ରାପ୍ୟ ପ୍ରଦାନ କରାଯିବ । ଏହାର ଅନୁମାନିକ ପରିମାଣ ୪୩୮ କୋଟି ଟଙ୍କା ହେବ ବୋଲି ଆକଳନ କରାଯାଇଛି ।
ବିମୁଦ୍ରୀକରଣ ନିଷ୍ପତ୍ତି ଉପରେ ଜନସାଧାରଣଙ୍କ ମତ ଓ ପରାମର୍ଶ ଲୋଡିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କେନ୍ଦ୍ର ସରକାର ଙ୍କ ୫୦୦ ଓ ୧୦୦୦ ଟଙ୍କା ବିମୁଦ୍ରୀକରଣ ନିଷ୍ପତ୍ତି ସମ୍ବନ୍ଧରେ ଜନ ସାଧାରଣଙ୍କ ମତ ଲୋଡିଛନ୍ତି । ଜନତା ସେମାନଙ୍କର ମତାମତ ଏକ ସର୍ଭେରେ ୧୦ଟି ପ୍ରଶ୍ନର ଉତ୍ତର ମାଧ୍ୟମରେ ଦେଇପାରିବେ । ଏହା ନରେନ୍ଦ୍ର ମୋଦୀ ଆପ୍ ରେ ଉପଲବ୍ଧ ହେବ । ଏହି ସର୍ଭେର ସଂଯୋଗକୁ ସାର୍ବଜନୀନ କରିବା ପରେ ପ୍ରଧାନମନ୍ତ୍ରୀ ଏହି ନିଷ୍ପତ୍ତି ସମ୍ପର୍କରେ ଲୋକମାନଙ୍କର ସିଧାସଳଖ ମତ ଜାଣିବାକୁ ଚାହୁଁଥିବାର ଟ୍ୱିଟ କରିଛନ୍ତି । ସର୍ଭେର ୧୦ଟି ପ୍ରଶ୍ନ ନିମ୍ନରେ ପ୍ରଦାନ କରାଗଲା- ୧)ଆପଣ ଭାବୁଛନ୍ତି କି ଭାରତରେ କଳାଧନ ରହିଛି? କ- ହଁ, ଖ-ନାଁ ୨)ଆପଣ ଭାବୁଛନ୍ତି କି ଦୁର୍ନୀତି ରାକ୍ଷସ ଓ କଳାଧନ ବିପକ୍ଷରେ ସଂଗ୍ରାମ କରାଯାଇ ଏହାକୁ ଦୂର କରାଯିବା ଉଚିତ? କ- ହଁ, ଖ-ନାଁ ୩) କଳାଧନକୁ ନିୟନ୍ତ୍ରଣ କରିବା ନେଇ ସରକାରଙ୍କ ପଦକ୍ଷେପ ସମ୍ବନ୍ଧରେ ଆପଣ କଣ ମନେ କରୁଛନ୍ତି? ୪) ଦୁର୍ନୀତି ବିପକ୍ଷରେ ମୋଦୀ ସରକାର ଏପର୍ଯ୍ୟନ୍ତ ଗ୍ରହଣ କରିଥିବା ପଦକ୍ଷେପ ସମ୍ବନ୍ଧରେ ଆପଣଙ୍କ ମତ କଣ ? ୧. ସର୍ବୋତମ ୨. ବହୁତ ଭଲ ୩. ଭଲ ୪. ଠିକ ଅଛି ୫. ନିରର୍ଥକ ୫) ୫୦୦ ଟଙ୍କା ଓ ୧୦୦୦ ଟଙ୍କାକୁ ଅଚଳ କରିବା ନେଇ ମୋଦୀ ସରକାରଙ୍କ ପଦକ୍ଷେପ ସମ୍ବନ୍ଧରେ ଆପଣଙ୍କ ମତ କଣ ? କ. ସଠିକ ଦିଗରେ ନିଆଯାଇଥିବା ମହାନ ପଦକ୍ଷେପ ଖ. ଭଲ ପଦକ୍ଷେପ ଗ. ଏହାଦ୍ୱାରା କୌଣସି ପ୍ରଭାବ ପଡ଼ିବ ନାହିଁ ୬) ବିମୁଦ୍ରୀକରଣ ଫଳରେ କଳାଧନ, ଦୁର୍ନୀତି ଓ ସନ୍ତ୍ରାସବାଦକୁ ନିୟନ୍ତ୍ରିତ କରିହେବ ବୋଲି ଆପଣ ମନେକରୁଛନ୍ତି କି? କ. ଏହାର ପ୍ରଭାବ ତୁରନ୍ତ ମିଳିବ ଖ. ଦୀର୍ଘ ଓ ମଧ୍ୟମ ମିଆଦ ଭିତିରେ ଏହାର ପ୍ରଭାବ ପଡ଼ିବ ଗ. ଖୁବ କମ ପ୍ରଭାବ ପଡ଼ିବ ଘ. ଜାଣିନାହିଁ ୭) ବିମୁଦ୍ରୀକରଣ ଦ୍ୱାରା ରିଅଲ ଇଷ୍ଟେଟ, ଉଚ୍ଚ ଶିକ୍ଷା ଓ ସ୍ୱାସ୍ଥ୍ୟ ସେବା ସାଧାରଣ ଲୋକର ପହଂଚକୁ ଆସିପାରିବ? କ. ସମ୍ପୂର୍ଣ୍ଣ ଭାବେ ଏକମତ ଖ. ଆଂଶିକ ଏକମତ ଗ. କହିପାରିବି ନାହିଁ ୮) ଦୁର୍ନୀତି, କଳାଧନ ଓ ସନ୍ତ୍ରାସବାଦକୁ ନିୟନ୍ତ୍ରଣ କରାଯିବା ନେଇ ହୋଇଥିବା ସଂଗ୍ରାମ ଫଳରେ ଯେଉଁ ଅସୁବିଧାର ସମ୍ମୁଖୀନ ହୋଇଛନ୍ତି ସେଥିରେ ଆପଣ କ୍ଷୁବ୍ଧ କି? କ. ଆଦୌ ନୁହେଁ ଖ. କିଛି ପରିମାଣର ମାତ୍ର ଏହାର ଉଚିତ ଗୁରୁତ୍ୱ ରହିଛି ଗ. ହଁ ୯) ଆପଣ ମନେକରୁଛନ୍ତି କି କେତେକ ଦୁର୍ନୀତି ନିବାରକ କର୍ମୀ ପ୍ରକୃତରେ କଳାଧନ, ଦୁର୍ନୀତି ଓ ସନ୍ତ୍ରାସବାଦକୁ ସମର୍ଥନ କରି ସଂଗ୍ରାମ କରୁଛନ୍ତି? କ- ହଁ, ଖ-ନାଁ ୧୦) ଆପଣଙ୍କର ଏ ସମ୍ବନ୍ଧରେ କିଛି ପ୍ରସ୍ତାବ, ଧାରଣା ଓ ଅନ୍ତର୍ଦୃଷ୍ଟି ରହିଛି କି ଏବଂ ଆପଣ ଏ ନେଇ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ସହ ଭାବ ବିନିମୟ କରିବାକୁ ଚାହିଁବେ କି? ଏହି ସର୍ଭେ ପ୍ରଧାନମନ୍ତ୍ରୀଙ୍କ ଭାଗିଧାରୀ ଭିତିକ ଶାସନ ବ୍ୟବସ୍ଥା ଓ ଗୁରୁତ୍ୱପୂର୍ଣ୍ଣ ପଦକ୍ଷେପମାନଙ୍କରେ ଜନସାଧାରଣଙ୍କର ସିଧାସଳଖ ମତ ଗ୍ରହଣ କରିବାର ଦୂରଦୃଷ୍ଟି ଉପରେ ଆଧାରିତ । ପ୍ରଧାନମନ୍ତ୍ରୀ ୫୦୦ ଟଙ୍କା ଓ ହଜାର ଟଙ୍କା ଅଚଳ ହେବା ନିଷ୍ପତ୍ତିର ସିଧାସଳଖ ଦିଗ ଉପରେ ଉତ୍ତର ଚାହିଁଛନ୍ତି । ସେ ମଧ୍ୟ ଏହି ନିଷ୍ପତ୍ତିର କାର୍ଯ୍ୟକାରିତାକୁ ଶକ୍ତିଶାଳୀ କରିବା ନେଇ ଜନସାଧାରଣଙ୍କ ମତାମତ ଆହ୍ୱାନ କରିଛନ୍ତି । ଜନସାଧାରଣଙ୍କ ସହ ସିଧାସଳଖ ଭାବେ ସଂଯୁକ୍ତ ହେବା ନେଇ ପ୍ରଧାନମନ୍ତ୍ରୀଙ୍କର ଯେଉଁ ପ୍ରତୀୟ ରହିଛି ତାହା ସର୍ଭେରେ ସମ୍ପୂର୍ଣ୍ଣ ଭାବେ ପ୍ରତିଫଳିତ ହୋଇଛି ।
ମେଟ୍ରୋ ଯୋଗାଯୋଗକୁ ମିଳିବ ବଳ; ଉତ୍ତର ପ୍ରଦେଶର ନୋଏଡା ସିଟି ସେଂଟରରୁ ନୋଏଡା ସେକ୍ଟର 62 ପର୍ଯ୍ୟନ୍ତ ଦିଲ୍ଲୀ ମେଟ୍ରୋ କରିଡର ସମ୍ପ୍ରସାରଣକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ନୋଏଡାରେ ସାଧାରଣ ପରିବହନର ମୌଳିକ ଭିତ୍ତିଭୂମିକୁ ପ୍ରୋତ୍ସାହନ ଦେବା ଲାଗି ଉତ୍ତରପ୍ରଦେଶର ନୋଏଡା ସିଟି ସେଂଟର ଠାରୁ ନୋଏଡା ସେକ୍ଟର 62 ପର୍ଯ୍ୟନ୍ତ ଦିଲ୍ଲୀ ମେଟ୍ରୋ କରିଡରକୁ ସମ୍ପ୍ରସାରଣ କରାଯିବା ପ୍ରସ୍ତାବକୁ ମଞ୍ଜୁରି ଦେଇଛନ୍ତି । ଏହି ପ୍ରକଳ୍ପରେ 1967 କୋଟି ଟଙ୍କାର ମୋଟ ବ୍ୟୟରେ 6.675 କିଲୋମିଟର ପର୍ଯ୍ୟନ୍ତ ମେଟ୍ରୋ କରିଡର ନିର୍ମାଣ କରାଯିବ । ଏଥିପାଇଁ ଭାରତ ସରକାର ଅନୁଦାନ ଏବଂ ସବଅର୍ଡିନେଟ୍ ଋଣ ଆକାରରେ 340.60 କୋଟି ଟଙ୍କା ଦେବେ । ବିବରଣୀ : 1. ଉତ୍ତର ପ୍ରଦେଶର ନୋଏଡା ସିଟି ସେଂଟର ଠାରୁ ସେକ୍ଟର 62, ନୋଏଡା ପର୍ଯ୍ୟନ୍ତ 6.675 କିଲୋମିଟର ପର୍ଯ୍ୟନ୍ତ ଦୂରତ୍ୱରେ ଦିଲ୍ଲୀ ମେଟ୍ରୋ କରିଡରର ସମ୍ପ୍ରସାରଣକୁ ମଞ୍ଜୁରି । 2. ପ୍ରକଳ୍ପର ମୋଟ ସମ୍ପୂର୍ଣ୍ଣ ବ୍ୟୟ 1967କୋଟି ଟଙ୍କା । 3. ପ୍ରକଳ୍ପର କାର୍ଯ୍ୟାନ୍ୱୟନ ଭାରତ ସରକାରଙ୍କ ବର୍ତ୍ତମାନର ସ୍ୱତନ୍ତ୍ର ଉଦ୍ଦେଶ୍ୟ ଏଜେନ୍ସି (ଏସପିଭି), ଦିଲ୍ଲୀ ମେଟ୍ରୋ ରେଳ କର୍ପୋରେସନ ଲିମିଟେଡ (ଡିଏମଆରସି) ଏବଂ ଜାତୀୟ ରାଜଧାନୀ କ୍ଷେତ୍ରର ସରକାରଙ୍କ ଦ୍ୱାରା ସମ୍ପାଦନ କରାଯିବ । 4. ବିଭିନ୍ନ ସମୟରେ ସଂଶୋଧିତ କରାଯାଇଥିବା କେନ୍ଦ୍ରୀୟ ମେଟ୍ରୋ ଅଧିନିୟମ, ମେଟ୍ରୋ ରେଳ (ନିର୍ମାଣ କାର୍ଯ୍ୟ) ଅଧିନିୟମ 1978 ଏବଂ ମେଟ୍ରୋ ରେଳ (ପରିଚାଳନା ଏବଂ ରକ୍ଷଣାବେକ୍ଷଣ) ଅଧିନିୟମ, 2002ର ଆଇନଗତ ସ୍ୱରୂପ ଅଧୀନରେ ଏହି ପ୍ରକଳ୍ପ ରହିବ । ବ୍ୟାପକ ପ୍ରଭାବ : ନୋଏଡା ସିଟି ସେଂଟର ଠାରୁ ନୋଏଡା ସେକ୍ଟର 62 ପର୍ଯ୍ୟନ୍ତ ଦିଲ୍ଲୀ ମେଟ୍ରୋ କରିଡରର ସମ୍ପ୍ରସାରଣ ଦିଲ୍ଲୀ ମେଟ୍ରୋ ପ୍ରଣାଳୀର ଦ୍ୱାରକା-ନୋଏଡା ସିଟି ସେଂଟର ଲାଇନର ସମ୍ପ୍ରସାରଣ ଅଟେ । ଯାହାର ଫଳସ୍ୱରୂପ ଅଧିକ ସଂଖ୍ୟାରେ ଲୋକ ଦିଲ୍ଲୀର ଏହି ସାଟେଲାଇଟ ଅଂଚଳକୁ ଆସିପାରିବେ । ଫଳରେ ଦିଲ୍ଲୀର ରାଜରାସ୍ତାରେ ଭିଡ଼ ହ୍ରାସ ପାଇବ । ଏହାବ୍ୟତୀତ ଏହି କ୍ଷେତ୍ରରେ ଅଧିକ ଆବାସିକ ଏବଂ ବ୍ୟବସାୟିକ ପରିସର ନିର୍ମାଣ ହେବ । ମେଟ୍ରୋ ରେଳ ଦ୍ୱାରା ରାସ୍ତାରେ ଯାନବାହନ ସଂଖ୍ୟା ହ୍ରାସ ପାଇବ, ଯାହାଦ୍ୱାରା ସଡ଼କରେ ଭିଡ଼ ଏବଂ କମ ସମୟରେ ଲାଭଜନକ ଯାତ୍ରା ହେବ ଏବଂ ଇନ୍ଧନ ସଂଚୟ ଏବଂ ପରିବେଶ ପ୍ରଦୂଷଣ ମଧ୍ୟ ହ୍ରାସ ପାଇବ । ଏହି ସମ୍ପ୍ରସାରିତ ଲାଇନର ସବୁଠୁ ଅଧିକ ଲାଭ ନୋଏଡା ଏବଂ ଏହାର ଆଖପାଖର ଲୋକମାନଙ୍କୁ ମିଳିବ । ପ୍ରକଳ୍ପ ସ୍ଥଳରେ ଇଞ୍ଜିନିୟର ଏବଂ ଅନ୍ୟ କର୍ମଚାରୀମାନଙ୍କ ସହିତ ପାଖାପାଖି 800 କର୍ମୀଙ୍କୁ ଏହି କାର୍ଯ୍ୟରେ ନିୟୋଜିତ କରାଯାଇଛି । ଡିଏମଆରସି ଏହି କରିଡର ପରିଚାଳନା ଏବଂ ରକ୍ଷଣାବେକ୍ଷଣ ଲାଗି ପାଖାପାଖି 200 କର୍ମଚାରୀଙ୍କ ନିଯୁକ୍ତି ପ୍ରକ୍ରିୟା ଆରମ୍ଭ କରିଦେଇଛି । ପ୍ରକଳ୍ପର ନିର୍ମାଣ କାର୍ଯ୍ୟରେ ପାଖାପାଖି 81 ପ୍ରତିଶତ ଏବଂ ମୋଟ 55 ପ୍ରତିଶତ ଆର୍ଥିକ ପ୍ରଗତି ହୋଇସାରିଛି ।
ରୁଷ-ଭାରତ ମିଳିତ ଉଦ୍ୟମରେ କାଲାସନିକୋଭ ରାଇଫଲ ଉତ୍ପାଦନ ପାଇଁ ଆୟୋଜିତ ସରକାରୀ ସମାରୋହରେ ଭାଗ ନେଇଥିବା ପ୍ରତିନିଧି ଓ ଅତିଥିମାନଙ୍କୁ ମହାମହିମ ରୁଷ ରାଷ୍ଟ୍ରପତି ଭ୍ଲାଦିମିର ପୁତିନଙ୍କ ବାର୍ତ୍ତା

ପ୍ରିୟ ବନ୍ଧୁ, ମୁଁ ଆପଣମାନଙ୍କୁ ରୁଷ ଓ ଭାରତ ମିଳିତ ଉଦ୍ୟମରେ ଉତ୍ପାଦିତ ହେବାକୁ ଥିବା କାଲାସନିକୋଭ ଆସଲ୍ଟ ରାଇଫଲ ଶୁଭାରମ୍ଭ କାର୍ଯ୍ୟକ୍ରମକୁ ସ୍ୱାଗତ କରୁଛି । ସେନା ଓ ପ୍ରଯୁକ୍ତି ସହଯୋଗ ହିଁ ପରମ୍ପରାଗତ ଭାବରେ ଭାରତ ଓ ରୁଷ ମଧ୍ୟରେ ସ୍ୱତନ୍ତ୍ର ତଥା ବିଶେଷାଧିକାରପ୍ରାପ୍ତ ସାମରିକ ଭାଗୀଦାରୀର ପ୍ରମୁଖ ଅଙ୍ଗ ପାଲଟିଛି । 7 ଦଶନ୍ଧିରୁ ଅଧିକ ଧରି ଆମେ ବିଶ୍ୱସନୀୟ ଓ ଉନ୍ନତ ମାନର ଅସ୍ତ୍ରଶସ୍ତ୍ର ଭାରତୀୟ ବନ୍ଧୁମାନଙ୍କୁ ଯୋଗାଇ ଦେଉଛୁ । ପ୍ରାୟ 170ଟି ସେନା ଓ ଶିଳ୍ପ କାରଖାନା ଭାରତରେ ଆମ ଦେଶ ସହାୟତାରେ ଗଢ଼ି ଉଠିଛି । ଏହି ନୂଆ ଉଦ୍ୟମ ଫଳରେ ବିଶ୍ୱପ୍ରସିଦ୍ଧ କାଲାସନିକୋଭ ଆସଲ୍ଟ ରାଇଫଲର ନୂଆ 200 ସିରିଜ ଉତ୍ପାଦନ ହେବ ଓ ଧୀରେ ଧୀରେ ଏହା ସଂପୂର୍ଣ୍ଣ ଭାବରେ ଭାରତରେ ହିଁ ପ୍ରସ୍ତୁତ ହେବ । ଭାରତୀୟ ପ୍ରତିରକ୍ଷା – ଶିଳ୍ପ ସମୂହ ରୁଷୀୟ ପ୍ରଯୁକ୍ତି ସହାୟତାରେ ଜାତୀୟ ସୁରକ୍ଷା ସଂସ୍ଥାଗୁଡ଼ିକର ଆବଶ୍ୟକତା ପୂରଣ କରିବା ପାଇଁ ଛୋଟ ଛୋଟ ଅସ୍ତ୍ରଶସ୍ତ୍ର ପ୍ରସ୍ତୁତ କରିବାର ସୁଯୋଗ ପାଇବେ । ମୁଁ ଏଠାରେ ମନେ ପକାଇ ଦେବାକୁ ଚାହେଁ ଗତ ଅକ୍ଟୋବରରେ ଭାରତକୁ ସରକାରୀ ଗସ୍ତରେ ଆସିଥିବା ବେଳେ ମୋ ପ୍ରତିପକ୍ଷ ଓ ବନ୍ଧୁ ଶ୍ରୀ ମୋଦୀ ଏବଂ ମୁଁ ଏହି ଦେଶରେ କାଲାସନିକୋଭ ଉତ୍ପାଦନ ପାଇଁ ଏକମତ ହୋଇଥିଲୁ। ଏହାପରେ ଆନ୍ତଃସରକାରୀ ରାଜିନାମା ପ୍ରସ୍ତୁତ ଓ ଦସ୍ତଖତ ଖୁବ କମ ସମୟ ମଧ୍ୟରେ ହୋଇଥିଲା। ତେଣୁ ମୁଁ ରୁଷୀୟ ଓ ଭାରତୀୟ ବିଶେଷଜ୍ଞଙ୍କୁ ଏତେଶୀଘ୍ର ଏହି କାମ କରି ପାରିଥିବାରୁ କୃତଜ୍ଞତା ଜଣାଉଛି । ମୁଁ ନିଶ୍ଚିତ ଯେ ଏହି ନୂଆ ଉଦ୍ୟୋଗ ଭାରତର ପ୍ରତିରକ୍ଷା ବ୍ୟବସ୍ଥାକୁ ମଜଭୂତ କରିବ । ବୈଜ୍ଞାନିକ ଓ ଶିଳ୍ପକୁ ବିକଶିତ କରି ଜାତୀୟ ଅର୍ଥନୀତିକୁ ପ୍ରଭାବିତ କରିବ । ଏହା କୁଶଳୀ ଶ୍ରମଜୀବୀଙ୍କୁ ନୂତନ ନିଯୁକ୍ତି ସୁଯୋଗ ପ୍ରଦାନ କରି ଓ ପେସାଦାର ଶିକ୍ଷା ସାଙ୍ଗକୁ କର୍ମଚାରୀ ତାଲିମକୁ ପ୍ରେରଣା ଯୋଗାଇବ । ଏହି କାରଖାନା ଦୁଇ ଦେଶ ମଧ୍ୟରେ ଥିବା ବନ୍ଧୁତା ଓ ଗଠନମୂଳକ ସହଯୋଗର ଆଉ ଏକ ପ୍ରତୀକ ପାଲଟିବ । ମୁଁ ଆପଣମାନଙ୍କ ସଫଳତା କାମନା କରୁଛି ।
ନିରନ୍ତର ସହର ବିକାଶ କ୍ଷେତ୍ରରେ ଭାରତ, ଫ୍ରାନ୍ସ ବୈଷୟିକ ସହଯୋଗ ବୁଝାମଣା ନେଇ ଅବଗତ ହେଲେ କ୍ୟାବିନେଟ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ଭାରତ ଏବଂ ଫ୍ରାନ୍ସ ମଧ୍ୟରେ ନିରନ୍ତର ସହର ବିକାଶ କ୍ଷେତ୍ରରେ ହୋଇଥିବା ବୁଝାମଣା ସମ୍ପର୍କରେ ଅବଗତ କରାଯାଇଛି । ଏହି ବୁଝାମଣା 5 ବର୍ଷର ଅବଧି ପର୍ଯ୍ୟନ୍ତ ଲାଗୁ ରହିବ । ବିବରଣୀ ଏହି ବୁଝାମଣାର ଉଦ୍ଦେଶ୍ୟ ସ୍ମାର୍ଟ ସିଟି, ସହରାଞ୍ଚଳ ସାଧାରଣ ପରିବହନ ବ୍ୟବସ୍ଥାର ବିକାଶ, ସହର ବ୍ୟବସ୍ଥା ଏବଂ ସୁବିଧା (ଜଳ ଯୋଗାଣ ଏବଂ ସ୍ୱେରେଜ ବ୍ୟବସ୍ଥା), କଠିନ ବର୍ଜ୍ୟବସ୍ତୁ ପରିଚାଳନା ଏବଂ ଥଇଥାନ, ଆବର୍ଜନା ପୋତିବା ସ୍ଥାନରେ ସୁଧାର, ଅଣ ରାଜସ୍ୱ ଜଳ ପରିଚାଳନା, ଜଳର ପୁନଃଉପଯୋଗ ଏବଂ ପୁନଃଚକ୍ରଣ, ବୈଷୟିକ ପରିବର୍ତ୍ତନ, ଜଳଦାୟୀ ସ୍ତରର କୃତ୍ରିମ ରୂପରେ ପୁନଃକରଣ ଦ୍ୱାରା ସ୍ୱଚ୍ଛ ଜଳ ସଂରକ୍ଷଣ, ବୃତ୍ତୀୟ ଅର୍ଥବ୍ୟବସ୍ଥା, ସାମୁହିକ ଆବାସ, ପରିବେଶ ଅନୁକୂଳ ଆବାସ, ସହରୀ ନିୟୋଜନ, ଐତିହ୍ୟ, ମାନବ ସମ୍ବଳ ବିକାଶ, କ୍ଷମତା ନିର୍ମାଣ ଏବଂ ଉଭୟ ପକ୍ଷର ଆପୋସ ସହଯୋଗ ଜଡ଼ିତ ଅନ୍ୟ କ୍ଷେତ୍ରରେ ବୈଷୟିକ ସହଯୋଗକୁ ପ୍ରୋତ୍ସାହନ ଦେବା ଅଟେ । ଏହି ବୁଝାମଣା ଅନ୍ତର୍ଗତ ସହଯୋଗ ଉପରେ କାର୍ଯ୍ୟକ୍ରମ ରଣନୀତି ପ୍ରସ୍ତୁତ କରିବା ଏବଂ କାର୍ଯ୍ୟାନ୍ୱୟନ ଲାଗି ଏହାର ସ୍ୱରୂପ ଅନ୍ତର୍ଗତ ମିଳିତ କାର୍ଯ୍ୟ ଦଳ (ଜେଡବ୍ଲୁଜି) ଗଠନ କରାଯିବ । ମିଳିତ କାର୍ଯ୍ୟ ଦଳ ବର୍ଷକୁ ଗୋଟିଏ ଥର ବୈଠକ ଆୟୋଜନ କରିବ, ଯାହା ଥର ଥର କରି ଭାରତ ଏବଂ ଫ୍ରାନ୍ସରେ ଆୟୋଜିତ ହେବ । ପ୍ରମୁଖ ପ୍ରଭାବ ଏହି ଏମଓୟୁ ଉଭୟ ଦେଶ ମଧ୍ୟରେ ନିରନ୍ତର ସହରୀ ବିକାଶ କ୍ଷେତ୍ରରେ ଦ୍ୱିପାକ୍ଷିକ ସହଯୋଗକୁ ସୁଦୃଢ଼ତା ପ୍ରଦାନ ଲାଗି ପ୍ରୋତ୍ସାହିତ କରିବ । ହିତାଧିକାରୀ : ଏହି ଏମଓୟୁ ଦ୍ୱାରା ସ୍ମାର୍ଟ ସିଟି ବିକାଶ, ସହରାଞ୍ଚଳ ସାଧାରଣ ପରିବହନ ପ୍ରଣାଳୀ, ସହର ବ୍ୟବସ୍ଥା ଏବଂ ସୁବିଧାଜନକ ଜଳଯୋଗାଣ ଏବଂ ସ୍ୱେରେଜ ବ୍ୟବସ୍ଥା, କଠିନ ଓ ତରଳ ବର୍ଜ୍ୟ ପରିଚାଳନା ଓ ଥଇଥାନ, ଆବର୍ଜନା ପୋତିବାରେ ସୁଧାର, ଶସ୍ତା ଆବାସ, ସହରୀ ବାତାବରଣ ଏବଂ ଐତିହ୍ୟ ସଂରକ୍ଷଣ କ୍ଷେତ୍ରରେ ନିଯୁକ୍ତି ସୁଯୋଗ ସୃଷ୍ଟି ହେବାର ସମ୍ଭାବନା ରହିଛି ।
ପିଏମ ଗରିବ କଲ୍ୟାଣ ଅନ୍ନ ଯୋଜନା ଉପରେ ଆଧାରିତ ସବକା ବିକାଶ ମହା କ୍ୱିଜରେ ଭାଗ ନେବା ପାଇଁ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଆହ୍ୱାନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଏମ ଗରିବ କଲ୍ୟାଣ ଅନ୍ନ ଯୋଜନା ଉପରେ ଆଧାରିତ ସବକା ବିକାଶ ମହା କ୍ୱିଜରେ ଭାଗ ନେବା ପାଇଁ ଦେଶବାସୀଙ୍କୁ ଆହ୍ୱାନ ଜଣାଇଛନ୍ତି । ଏହି ଆକର୍ଷଣୀୟ କ୍ୱିଜରେ ସୁଶାସନ ଉପକ୍ରମଗୁଡିକର ଏକ ଶୃଙ୍ଖଳା ସାମିଲ ରହିଛି ବୋଲି ପ୍ରଧାନମନ୍ତ୍ରୀ ମୋଦୀ କହିଛନ୍ତି । ମାଇଁଗଭଇଣ୍ଡିଆର ଏକ ଟ୍ୱିଟର ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଏହା ଏକ ଆକର୍ଷଣୀୟ କ୍ୱିଜ ଯେଉଁଥିରେ ସୁଶାସନ ଉପକ୍ରମଗୁଡିକର ଏକ ଶୃଙ୍ଖଳା ସାମିଲ ରହିଛି । #ସବକାବିକାଶମହାକ୍ୱିଜରେ ଭାଗ ନିଅନ୍ତୁ ଓ ସମାବେଶୀ ବିକାଶ ପାଇଁ ଆମ ମିଳିତ ପ୍ରୟାସକୁ ମଜବୁତ କରନ୍ତୁ ।”
ଅଗଷ୍ଟ ୫ରେ ଉତ୍ତର ପ୍ରଦେଶର ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନାର ହିତାଧିକାରୀଙ୍କ ସହ ପ୍ରଧାନମନ୍ତ୍ରୀଙ୍କ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୫, ୨୦୨୧ ମଧ୍ୟାହ୍ନ ଗୋଟାଏ ବେଳେ ଭିଡିଓ କନଫରେନ୍ସିଂ ମାଧ୍ୟମରେ ଉତ୍ତର ପ୍ରଦେଶର ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନାର ହିତାଧିକାରୀଙ୍କ ସହ ଆଲୋଚନା କରିବେ । ଅଗଷ୍ଟ ୫, ୨୦୨୧କୁ ଉତ୍ତର ପ୍ରଦେଶ ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନା ଦିବସ ଭାବେ ପାଳନ କରିବ । ଏହି ଯୋଜନାର ସୁଫଳରୁ ଯେପରି କୌଣସି ହିତାଧିକାରୀ ବଞ୍ଚିତ ନହୁଅନ୍ତି ତାହା ସୁନିଶ୍ଚିତ କରିବାକୁ ସାରା ରାଜ୍ୟରେ ଏକ ବିଶାଳ ସଚେତନତା କାର୍ଯ୍ୟକ୍ରମ ଆୟୋଜିତ ହେବ । ପ୍ରଧାନମନ୍ତ୍ରୀ ଗରିବ କଲ୍ୟାଣ ଅନ୍ନ ଯୋଜନା ଅନ୍ତର୍ଗତ ରାଜ୍ୟର ପ୍ରାୟ ୧୫ କୋଟି ହିତାଧିକାରୀ ମାଗଣାରେ ରାସନ ସାମଗ୍ରୀ ପାଉଛନ୍ତି । ରାଜ୍ୟର ପ୍ରାୟ ୮୦ ହଜାର ସୁଲଭ ମୂଲ୍ୟ ଦୋକାନରେ ଏହି ଯୋଜନାରେ ହିତାଧିକାରୀମାନଙ୍କୁ ଖାଦ୍ୟଶସ୍ୟ ବଣ୍ଟନ କରାଯାଉଛି । ଉତ୍ତର ପ୍ରଦେଶ ମୁଖ୍ୟମନ୍ତ୍ରୀ ଶ୍ରୀ ଯୋଗୀ ଆଦିତ୍ୟନାଥ ମଧ୍ୟ ଏହି ଅବସରରେ ଉପସ୍ଥିତ ରହିବେ ।
ଦେଶ ବିଭାଜନ ବେଳେ ପ୍ରାଣ ହରାଇଥିବା ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ଜଣାଇଲେ ପ୍ରଧାନମନ୍ତ୍ରୀ

ବିଭାଜନ ବିଭୀଷିକା ସ୍ମୃତି ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶ ବିଭାଜନ ବେଳେ ପ୍ରାଣ ହରାଇଥିବା ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆଜି #PartitionHorrorsRemembranceDay ଅବସରରେ ଦେଶ ବିଭାଜନ ବେଳେ ପ୍ରାଣ ହରାଇଥିବା ବ୍ୟକ୍ତିମାନଙ୍କୁ ଶ୍ରଦ୍ଧାଞ୍ଜଳି ଜଣାଉଛି ଓ ଆମ ଇତିହାସର ସେହି ଦୁଃଖଦ ସମୟରେ ପୀଡିତ ବ୍ୟକ୍ତିମାନଙ୍କ ସହନଶୀଳତା ତଥା ଧୈର୍ଯ୍ୟକୁ ପ୍ରଶଂସା କରୁଛି ।”
ମିଆଁମାରର ୟମେଥିନରେ ମହିଳା ପୁଲିସ ପ୍ରଶିକ୍ଷଣ କେନ୍ଦ୍ରର ଉନ୍ନୀତିକରଣ ବୁଝାମଣାକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମିଆଁମାରର ୟମେଥିନସ୍ଥିତ ମହିଳା ପୁଲିସ ପ୍ରଶିକ୍ଷଣ କେନ୍ଦ୍ରର ଉନ୍ନୀତିକରଣ ସମ୍ବନ୍ଧୀୟ ଏମଓୟୁକୁ ମଞ୍ଜୁରି ମିଳିଛି । ଏହି ବୁଝାମଣା 2017 ସେପ୍ଟେମ୍ବର 6 ତାରିଖରେ ସ୍ୱାକ୍ଷରିତ ହୋଇଥିଲା । ଏହି ବୁଝାମଣାରେ ଭାରତ ସରକାରଙ୍କ ଜ୍ଞାନକୌଶଳ ଓ ଆର୍ଥିକ ସହାୟତାରେ ମିଆଁମାର ସରକାରଙ୍କ କ୍ଷମତାରେ ଅଧିକ ବୃଦ୍ଧି ନିମନ୍ତେ ୟମେଥିନ ମହିଳା ପୁଲିସ ପ୍ରଶିକ୍ଷଣ କେନ୍ଦ୍ରର ଉନ୍ନୀତିକରଣ କରାଯିବା ସାମିଲ ଅଛି ।
ଇଦ-ଉଲ-ଅଢ଼ା ଅବସରରେ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଇଦ-ଉଲ-ଅଢ଼ା ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; ‘ଇଦ୍ ମୁବାରକ ! ଇଦ-ଉଲ-ଅଢ଼ା ଅବସରରେ ବହୁତ ଶୁଭେଚ୍ଛା । ଏହି ଦିବସ ସମାଜର ବିକାଶ ଦିଗରେ ସାମୁହିକ ସହାନୁଭୂତି, ସଦଭାବ ଏବଂ ସମାବେଶର ଭାବନାକୁ ବଢ଼ାଉ ।
ଉତ୍ତର ପ୍ରଦେଶର ବରେଲିରେ ହୋଇଥିବା ସଡକ ଦୁର୍ଘଟଣା ଯୋଗୁଁ ହୋଇଥିବା ମୃତ୍ୟୁରେ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ଉତ୍ତର ପ୍ରଦେଶର ବରେଲି ଠାରେ ଏକ ସଡକ ଦୁର୍ଘଟଣା ଯୋଗୁଁ ହୋଇଥିବା ମୃତ୍ୟୁରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ଉତ୍ତର ପ୍ରଦେଶର ବରେଲି ଠାରେ ହୋଇଥିବା ସଡକ ଦୁର୍ଘଟଣା ଖୁବ ଦୁଃଖଦ । ଏଥିରେ ପ୍ରାଣ ହରାଇଥିବା ବ୍ୟକ୍ତିଙ୍କ ପରିଜନମାନଙ୍କୁ ଗଭୀର ସମବେଦନା ଜଣାଉଛି । ଦୁଃଖର ଏହି ମୂହୁର୍ତ୍ତରେ ଈଶ୍ୱର ସେମାନଙ୍କୁ ସହାୟ ହୁଅନ୍ତୁ: PM”
ପ୍ରଧାନମନ୍ତ୍ରୀ ସେପ୍ଟେମ୍ବର ୧୮ ତାରିଖରେ ଗୋଆର ସ୍ୱାସ୍ଥ୍ୟ ସେବା କର୍ମଚାରୀ ଏବଂ କୋଭିଡ ଟୀକାକରଣ କାର୍ଯ୍ୟକ୍ରମର ହିତାଧିକାରୀଙ୍କ ସହ ଆଲୋଚନା କରିବେ

ଗୋଆରେ ବୟସ୍କ ଲୋକଙ୍କ ପାଇଁ ୧୦୦% ପ୍ରଥମ ଡୋଜ୍ ଟିକାକରଣ ସମାପ୍ତ ହେବା ପରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ୱାସ୍ଥ୍ୟ ସେବା କର୍ମଚାରୀ ଏବଂ କୋଭିଡ ଟୀକାକରଣ କାର୍ଯ୍ୟକ୍ରମର ହିତାଧିକାରୀଙ୍କ ସହ ୧୮ ସେପ୍ଟେମ୍ବର, ୨୦୨୧ ପୂର୍ବାହ୍ନ ୧୦:୩୦ ରେ ଭିଡିଓ କନଫରେନ୍ସିଂ ମାଧ୍ୟମରେ ଆଲୋଚନା କରିବେ । ରାଜ୍ୟ ସରକାରଙ୍କ ପ୍ରୟାସରେ ଟୀକାକରଣ ସଫଳ ହୋଇଥିବାବେଳେ ଗୋଷ୍ଠି ଓ ତୃମମୂଳ ସ୍ତରରେ ସଫଳତାର ସହ ଟିକାଉତ୍ସବ ଅୟୋଜନ, ବିଭିନ୍ନ ଗୋଷ୍ଠି ବିଶେଷକରି କାର୍ଯ୍ୟକ୍ଷେତ୍ରରେ ଟିକାଦାନ, ବୃଦ୍ଧାଶ୍ରମ, ଦିବ୍ୟାଙ୍ଗ ଆଦିକୁ ଟିକାକରଣରେ ଅଗ୍ରାଧିକାର ଦିଆଯାଇଛି ଏବଂ ଅନ୍ୟ ମାନଙ୍କ ମଧ୍ୟରେ ଟିକାଦାନକୁ ନେଇ ଥିବା ଦ୍ୱନ୍ଦ ଦୂର ସକାଶେ ଗୋଷ୍ଠିଗୁଡିକୁ ମୁତୟନ କରାଯାଇଛି । ବାତ୍ୟା ତାଉକାତେ ଭଳି ଆହ୍ୱାନକୁ ମୁକାବିଲା କରି ରାଜ୍ୟ ମଧ୍ୟ ଦ୍ରୁତ ଟିକାକରଣକୁ ସୁନିଶ୍ଚିତ କରିଛି । ଏହି ଅବସରରେ ଗୋଆର ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ
ବିଶିଷ୍ଟ ସ୍ତମ୍ଭକାର, ବ୍ୟଙ୍ଗଲେଖକ, ନାଟ୍ୟକାର ତାରକ ମେହେଟାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଦେଶର ବିଶିଷ୍ଟ ସ୍ତମ୍ଭକାର, ବ୍ୟଙ୍ଗଲେଖକ ତଥା ନାଟ୍ୟକାର ତାରକ ମେହେଟାଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀ ତାଙ୍କ ଶୋକ ବାର୍ତ୍ତାରେ କହିଛନ୍ତି ଯେ, “ସୁପ୍ରସିଦ୍ଧ ନାଟ୍ୟକାର ଏବଂ ବ୍ୟଙ୍ଗ ଲେଖକ ତାରକ ମେହେଟାଙ୍କ ପ୍ରତି ମୁଁ ଶ୍ରଦ୍ଧାଞ୍ଜଳି ଜଣାଉଛି । ସେ ଆଜୀବନ ବ୍ୟଙ୍ଗ ଏବଂ ରଚନା ସହିତ ଯୋଡ଼ି ହୋଇ ରହିଥିଲେ । ମୁଁ ଅନେକ ଥର ତାଙ୍କୁ ଭେଟିବାର ସୌଭାଗ୍ୟ ପାଇଛି । ତାଙ୍କୁ ପଦ୍ମଶ୍ରୀ ପୁରସ୍କାରରେ ସମ୍ମାନିତ କରିବା ଅବସରରେ ମୁଁ ତାଙ୍କୁ ଭେଟିଥିଲି । ତାରକ ମେହେଟାଙ୍କ ରଚନାରେ ଭାରତର ବିବିଧତା ମଧ୍ୟରେ ଏକତାର ଝଲକ ଦେଖିବାକୁ ମିଳିଥାଏ । ତାଙ୍କ ଦ୍ୱାରା ସୃଷ୍ଟି ଟପ୍ପୁ ସମେତ ଅନେକ ଚରିତ୍ର ଲୋକଙ୍କ ହୃଦୟରେ ସ୍ଥାନ ପାଇପାରିଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ସର୍ଦ୍ଦାର ବଲ୍ଲଭଭାଇ ପଟେଲଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀ ଜଣାଇଲେ ଶ୍ରଦ୍ଧାଞ୍ଜଳି

ସର୍ଦ୍ଦାର ବଲ୍ଲଭଭାଇ ପଟେଲଙ୍କ ପୂଣ୍ୟ ତିଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ସର୍ଦ୍ଦାର ବଲ୍ଲଭଭାଇ ପଟେଲଙ୍କ ପୂଣ୍ୟ ତିଥିରେ ଶ୍ରଦ୍ଧାଞ୍ଜଳି । ସ୍ଵାଧୀନତା ଆନ୍ଦୋଳନ ଏବଂ ନିଷ୍ପତ୍ତିମୂଳକ ନେତୃତ୍ଵ ପାଇଁ ପଟେଲଙ୍କ ପ୍ରତି ଭାରତ କୃତଜ୍ଞ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରସିଦ୍ଧ ତବଲା ବାଦକ ପଣ୍ଡିତ ଲଛୁ ମହାରାଜଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ତବଲା ବାଦକ ପଣ୍ଡିତ ଲଛୁ ମହାରାଜଙ୍କ ପରଲୋକରେ ଗଭୀର ଶୋକ ପ୍ରକାଶ କରିଛନ୍ତି । “ପଣ୍ଡିତ ଲଛୁ ମହାରାଜଙ୍କ ବିୟୋଗରେ, ଭାରତୀୟ ଶାସ୍ତ୍ରୀୟ ସଙ୍ଗୀତ ଜଗତକୁ ଏକ ବିରାଟ କ୍ଷତି ପହଞ୍ଚିଛି । ସଙ୍ଗୀତ କ୍ଷେତ୍ରରେ ସେ ଜଣେ ସର୍ବଜନବିଦିତ ପଣ୍ଡିତ ଥିଲେ । ମୋର ଶୋକ ଓ ସମବେଦନା”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବ୍ରହ୍ମପୁରଠାରେ ଆଇଜର ସଂସ୍ଥାନ ପ୍ରତିଷ୍ଠା ଓ କାର୍ଯ୍ୟକ୍ଷମ କରିବା ପ୍ରସ୍ତାବକୁ କେନ୍ଦ୍ର କେବିନେଟର ମଞ୍ଜୁରି

ସୋସାଇଟି ପଞ୍ଜିକରଣ ଆଇନ ୧୮୬୦ ଅନୁସାରେ ବ୍ରହ୍ମପୁରଠାରେ ଆଇଜର ସଂସ୍ଥାନ ନିର୍ମାଣ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ପିଛିଲା ଭାବେ ମଞ୍ଜୁରି ପ୍ରଦାନ କରିଛନ୍ତି । ଏହି ଆଇନ ଅନୁସାରେ ଆଇଜର ବ୍ରହ୍ମପୁର ସୋସାଇଟି ଗଠନ କରାଯିବ । ଚଳିତ ୨୦୧୬-୧୭ ଶିକ୍ଷାବର୍ଷରୁ ଅସ୍ଥାୟୀ କେମ୍ପସରେ ଆଇଜର ବ୍ରହ୍ମପୁର ସଂସ୍ଥାନ କାର୍ଯ୍ୟକ୍ଷମ ହେବ । ଯେଉଁଥିପାଇଁ ପ୍ରଥମ ତିନି ବର୍ଷରେ ୧୫୨.୭୯ କୋଟି ଟଙ୍କା ଖର୍ଚ୍ଚ ହେବ । ଅଗଷ୍ଟ ପହିଲା ୨୦୧୬ରୁ ଏହି ସଂସ୍ଥାନର ଶିକ୍ଷା ବର୍ଷ ବା ଏକାଡେମିକ ସେସନ ଆରମ୍ଭ କରିବା ପ୍ରସ୍ତାବକୁ ମଧ୍ୟ କେବିନେଟ ପିଛିଲା ଭାବେ ଅନୁମୋଦନ କରିଛନ୍ତି । ଏହି ସଂସ୍ଥାନ ଲାଗି ଓଡ଼ିଶା ସରକାର ଆବଶ୍ୟକ ପଡୁଥିବା ଜମିକୁ ମାଗଣାରେ ଯୋଗାଇଦେବେ । ଆଇଜର ବ୍ରହ୍ମପୁର ସଂସ୍ଥାନରେ ୮୦ ହଜାର ଟଙ୍କା (ଫିକ୍ସଡ) ବେତନ ହାରରେ ଏକ ନିର୍ଦ୍ଦେଶକ ପଦ ସୃଷ୍ଟି କରାଯିବ । ଆଇଜର ବ୍ରହ୍ମପୁର ଏବଂ ଆଇଜର ତିରୁପତି ସଂସ୍ଥାନର ଆନୁଷ୍ଠାନିକ ଗଠନ ଓ ପ୍ରତିଷ୍ଠା ନିମନ୍ତେ ସଂସଦରେ ଏକ ସଂଶୋଧନ ବିଲ ଆଗତ କରାଯିବ ବୋଲି ଆଜିର କେବିନେଟ ବୈଠକରେ ନିଷ୍ପତ୍ତି ହୋଇଛି ।
ବସ୍ତୁ ଓ ସେବା କର ପରିଷଦ ଓ ଜିଏସଟି ସଚିବାଳୟ ଗଠନକୁ କ୍ୟାବିନେଟ୍ ମଞ୍ଜୁରି

ଜିଏସଟି ଆଇନ ସଂକ୍ରାନ୍ତ ସମ୍ବିଧାନର 279A ଧାରା ଲାଗୁ କରିବାକୁ ବିଜ୍ଞପ୍ତି ଜାରି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ୍ ଆଜି (12.09.2016) ବସ୍ତୁ ଓ ସେବା କର ପରିଷଦ ଗଠନ ଓ ଜିଏସଟି ସଚିବାଳୟ ସ୍ଥାପନ ପ୍ରସ୍ତାବକୁ ଅନୁମୋଦନ କରିଛନ୍ତି । ସମ୍ବିଧାନ ସଂଶୋଧନର ଧାରା 279A ଆଧାରରେ ବସ୍ତୁ ଓ ସେବା କର (ଜିଏସଟି) ପରିଷଦ ଗଠନ ହେବ । ଜିଏସଟି ପରିଷଦର ସଚିବାଳୟ ଓ ତା’ର କାର୍ଯ୍ୟାଳୟ ନୂଆଦିଲ୍ଲୀରେ ରହିବ । ଜିଏସଟି କାଉନସିଲର ଏକ୍ସ-ଅଫିସିଓ ସଚିବ ଭାବେ ରାଜସ୍ୱ ସଚିବଙ୍କୁ ନିଯୁକ୍ତି ଦିଆଯିବ । ଜିଏସଟି ପରିଷଦର ସମସ୍ତ ପ୍ରକ୍ରିୟାରେ ସେଂଟ୍ରାଲ ବୋର୍ଡ ଅଫ୍ ଏକ୍ସାଇଜ୍ ଓ କଷ୍ଟମ(ସିବିଇସି) ଅଧ୍ୟକ୍ଷ ସ୍ଥାୟୀ ନିମନ୍ତ୍ରିତ ସଦସ୍ୟ(ଭୋଟଦାନ କ୍ଷମତା ନଥିବା) ଭାବେ ସାମିଲ ହେବେ । ଜିଏସଟି କାଉନସିଲ ସଚିବାଳୟରେ ଜଣେ ଅତିରିକ୍ତ ସଚିବ ପଦବୀ ସୃଷ୍ଟି ହେବ । ସିଏ କେନ୍ଦ୍ର ସରକାରଙ୍କ ଅତିରିକ୍ତ ସଚିବ ପାହ୍ୟାର ହେବେ । ଜିଏସଟି କାଉନସିଲରେ ଯୁଗ୍ମ ସଚିବ ପାହ୍ୟାର 4ଟି କମିଶନର ପଦବୀ ରହିବ । ଏହା ବ୍ୟତୀତ ଜିଏସଟି କାଉନସିଲ ସଚିବାଳୟର ସମସ୍ତ ଖର୍ଚ୍ଚ କେନ୍ଦ୍ର ସରକାର ବହନ କରିବେ । ଜିଏସଟି କାଉନସିଲ ସଚିବାଳୟର ବୈଠକ ଓ ଆନୁସଙ୍ଗିକ ଖର୍ଚ୍ଚ ପାଇଁ ଯଥେଷ୍ଟ ପରିମାଣର ପାଣ୍ଠି ଉପଲବ୍ଧ କରାଇବାକୁ କ୍ୟାବିନେଟ୍ ନିଷ୍ପତ୍ତି ନେଇଛନ୍ତି । ଉଭୟ କେନ୍ଦ୍ର ଓ ରାଜ୍ୟ ସରକାରରୁ ଡେପୁଟେସନରେ ଅଫିସରଙ୍କୁ ଅଣାଯାଇ ଜିଏସଟି କାଉନସିଲ ସଚିବାଳୟର ପରିଚାଳନା କରାଯିବ । ଜିଏସଟି ଲାଗୁ କରିବା ଦିଗରେ ଆବଶ୍ୟକ ପଦକ୍ଷେପ ଏପର୍ଯ୍ୟନ୍ତ ନିର୍ଦ୍ଧାରିତ କାର୍ଯ୍ୟସୂଚୀରେ ହେଉଛି । ନୂଆଦିଲ୍ଲୀରେ ଜିଏସଟି ପରିଷଦର ପ୍ରଥମ ବୈଠକ ସେପ୍ଟେମ୍ବର 22 ଓ 23 ତାରିଖରେ କରିବା ପାଇଁ ଅର୍ଥ ମନ୍ତ୍ରୀ ନିଷ୍ପତ୍ତି ନେଇଛନ୍ତି । ଦେଶରେ ବସ୍ତୁ ଓ ସେବା ଟିକସ(ଜିଏସଟି) କାର୍ଯ୍ୟକାରୀ କରିବା ପାଇଁ ସମ୍ବିଧାନ (122 ତମ ସଂଶୋଧନ) ବିଲ୍-2016କୁ ରାଷ୍ଟ୍ରପତି ସେପ୍ଟେମ୍ବର 8, 2016ରେ ସମ୍ମତି ଦେଇଛନ୍ତି ଓ ଏହି ସମ୍ବିଧାନ ସଂଶୋଧନ ଆଇନ-2016ର ମଧ୍ୟ ବିଜ୍ଞପ୍ତି ଜାରି ହୋଇସାରିଛି । ସମ୍ବିଧାନ ସଂଶୋଧନ 279(A)(1) ଅନୁସାରେ ରାଷ୍ଟ୍ରପତିଙ୍କ ଅନୁମତି ମିଳିବାର 60 ଦିନ ଭିତରେ ଜିଏସଟି କାଉନସିଲ ଗଠନ ହେବା ଜରୁରୀ । ସମ୍ବିଧାନ ସଂଶୋଧନ ବିଜ୍ଞପ୍ତି 2016 ସେପ୍ଟେମ୍ବର 10 ତାରିଖରେ ଜାରି ହୋଇଥିଲା ଓ 2016 ସେପ୍ଟେମ୍ବର 12ତାରିଖରୁ ଲାଗୁ ହୋଇଛି । ସମ୍ବିଧାନ ସଂଶୋଧନ ଧାରା 279A ଅନୁସାରେ ଜିଏସଟି କାଉନସିଲ କେନ୍ଦ୍ର ଓ ରାଜ୍ୟର ମିଳିତ ମଞ୍ଚ । ଜିଏସଟି କାଉନସିଲରେ…. ଅଧ୍ୟକ୍ଷ ଭାବେ କେନ୍ଦ୍ର ଅର୍ଥମନ୍ତ୍ରୀ, ସଦସ୍ୟ ଭାବେ ରାଜସ୍ୱ ଓ ଫାଇନାନ୍ସ ଦାୟିତ୍ୱରେ ଥିବା ରାଷ୍ଟ୍ରମନ୍ତ୍ରୀ ଓ ପ୍ରତ୍ୟେକ ରାଜ୍ୟର ଅର୍ଥ ମନ୍ତ୍ରୀ କିମ୍ବା ରାଜ୍ୟ ସରକାରଙ୍କ ଦ୍ୱାରା ମନୋନୀତ ବ୍ୟକ୍ତିଙ୍କୁ ସଦସ୍ୟ ରଖାଯିବ । ଧାରା 279A(4)ଅନୁସାରେ ଜିଏସଟି ସଂକ୍ରାନ୍ତ ଗୁରୁତ୍ୱପୂର୍ଣ୍ଣ ପ୍ରସଙ୍ଗରେ କେନ୍ଦ୍ର ଓ ରାଜ୍ୟ ସରକାରଙ୍କୁ କାଉନସିଲ ସୁପାରିସ୍ କରିବ । ଜିଏସଟି ପରିସରରେ ସାମିଲ ହେବାକୁ ଥିବା ଅବା ବାଦ୍ ପଡ଼ିବାକୁ ଥିବା ବସ୍ତୁ ଓ ସେବାକୁ କାଉନସିଲ ନିର୍ଦ୍ଧାରଣ କରିବ । କାଉନସିଲ ଟିକସ ଆଦାୟର ସୀମା ମଧ୍ୟ ନିର୍ଦ୍ଧାରଣ କରିବ । ଜିଏସଟି ଦର ସମେତ ବ୍ରାଣ୍ଡ ସହ ମୂଳ ଦର, ପ୍ରାକୃତିକ ବିପର୍ଯ୍ୟୟ ସମୟରେ ଅତିରିକ୍ତ ସମ୍ବଳ ସଂଗ୍ରହ ପାଇଁ ସ୍ୱତନ୍ତ୍ର ଦର, କେତେକ ରାଜ୍ୟ ପାଇଁ ସ୍ୱତନ୍ତ୍ର ପ୍ରାବଧାନ ଆଦି ଜିଏସଟି କାଉନସିଲ ସ୍ଥିର କରିବ ।
ଗୁଜୁରାଟର ବେଚାର୍ଜି ଠାରେ ସ୍ୱାଧୀନତା ସଂଗ୍ରାମୀ ଶ୍ରୀ ପ୍ରହଲାଦଜୀ ପଟେଲଙ୍କ ୧୧୫ ତମ ଜନ୍ମ ଜୟନ୍ତୀ କାର୍ଯ୍ୟକ୍ରମରେ ତାଙ୍କ ଜୀବନୀ ଉନ୍ମୋଚନ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଗୁଜୁରାଟର ବେଚାର୍ଜି ଠାରେ ସ୍ୱାଧୀନନତା ସଂଗ୍ରାମୀ ପ୍ରହଲାଦଜୀ ପଟେଲଙ୍କ ୧୧୫ତମ ଜନ୍ମ ଜୟନ୍ତୀ ପାଳନ ଅବସରରେ ଭିଡିଓ କନଫରେନ୍ସିଂ ମାଧ୍ୟମରେ ତାଙ୍କ ଜୀବନୀ ଉନ୍ମୋଚନ କରିବା ସହିତ ସମ୍ବୋଧିତ କରିଛନ୍ତି । ଗୁଜୁରାଟର ମୁଖ୍ୟମନ୍ତ୍ରୀ ଶ୍ରୀ ଭୁପେନ୍ଦ୍ରଭାଇ ପଟେଲ ଏହି କାର୍ଯ୍ୟକ୍ରମରେ ଉପସ୍ଥିତ ଥିଲେ । ପ୍ରଧାନମନ୍ତ୍ରୀ ବେର୍ଚାଜୀଙ୍କ ଗୌରବମୟ ଭୂମିକୁ ଶ୍ରଦ୍ଧାଞ୍ଜଳି ଅର୍ପଣ କରି ସ୍ୱାଧୀନତା ସଂଗ୍ରାମୀ, ସାମାଜିକ କର୍ମୀ ଶ୍ରୀ ପ୍ରହଲାଦଜୀ ପଟେଲଙ୍କ ସ୍ମୃତିରେ ପ୍ରଣାମ କରିଥିଲେ । ସାମାଜିକ ସେବାରେ ଶ୍ରୀ ପ୍ରହଲାଦଜୀ ପଟେଲଙ୍କ ଉଦାରତା ଏବଂ ତାଙ୍କ ବଳିଦାନ ଉପରେ ପ୍ରଧାନମନ୍ତ୍ରୀ ଉଲ୍ଲେଖ କରିଛନ୍ତି । ମହାତ୍ମା ଗାନ୍ଧୀଙ୍କ ଆହ୍ୱାନରେ ଏହି ସ୍ୱାଧୀନତା ସଂଗ୍ରାମୀ ସ୍ୱାଧୀନତା ଆନ୍ଦୋଳନରେ ଯୋଗ ଦେଇ ସାବରମତି ଏବଂ ୟେରୱାଡା ଜେଲରେ ଥିଲେ । ପ୍ରଧାନମନ୍ତ୍ରୀ ଏହି ଘଟଣା ବିଷୟରେ ବର୍ଣ୍ଣନା କରିଛନ୍ତି ଯାହାକି ଶ୍ରୀ ପ୍ରହଲାଦଜୀ ପଟେଲଙ୍କ ‘ଦେଶ ଆଗେ’ ଆବେଗର ପ୍ରତୀକ ଅଟେ । ଶ୍ରୀ ପଟେଲ କାରାଗାରରେ ଥିବାବେଳେ ତାଙ୍କ ପିତାଙ୍କର ଦେହାନ୍ତ ହୋଇଥିଲା କିନ୍ତୁ ଶ୍ରୀ ପ୍ରହଲାଦଜୀ ପଟେଲ କ୍ଷମା ମାଗିବାର ସର୍ତ୍ତ ଗ୍ରହଣ କରିନଥିଲେ ଯାହା ସାମ୍ରାଜ୍ୟବାଦୀ ଶାସକମାନେ ତାଙ୍କୁ ପିତାଙ୍କର ଶେଷ ରୀତିନୀତି କରିବାକୁ ଅନୁମତି ଦେଇଥାନ୍ତେ । ଲୁଚିଛପି ରହି ଲଢେଇ କରୁଥିବା ଅନେକ ସ୍ୱାଧୀନତା ସଂଗ୍ରାମୀଙ୍କୁ ମଧ୍ୟ ସେ ସମର୍ଥନ କରିଥିଲେ । ସ୍ୱାଧୀନତା ପରେ ରାଜା ରାଜୁଡା ଶାସିତ ରାଜ୍ୟଗୁଡ଼ିକର ମିଶ୍ରଣରେ ସର୍ଦ୍ଦାର ପଟେଲଙ୍କୁ ସାହାଯ୍ୟ କରିବାରେ ଶ୍ରୀ ପ୍ରହଲାଦଜୀ ପଟେଲଙ୍କ ଭୂମିକା ଉପରେ ମଧ୍ୟ ପ୍ରଧାନମନ୍ତ୍ରୀ ଆଲୋକପାତ କରିଥିଲେ । ପ୍ରଧାନମନ୍ତ୍ରୀ ଦୁଃଖ ପ୍ରକାଶ କରିଛନ୍ତି ଯେ ଅନେକ ମହାନ ସ୍ୱାଧୀନତା ସଂଗ୍ରାମୀ ଇତିହାସ ପୁସ୍ତକରେ କୌଣସି କାରଣରୁ ସ୍ଥାନ ପାଇନାହାନ୍ତି । ପ୍ରଧାନମନ୍ତ୍ରୀ ଶ୍ରୀ ପ୍ରହଲାଦଜୀ ପଟେଲଙ୍କ ପତ୍ନୀ କାଶୀ ବାଙ୍କୁ ମଧ୍ୟ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ଯୁବ ପୀଢ଼ିଙ୍କୁ ପ୍ରେରଣା ଦେଉଥିବାରୁ ମହାନ ବ୍ୟକ୍ତିତ୍ୱର ଜୀବନ ଏବଂ କାର୍ଯ୍ୟ ଶୈଳୀର ଡକ୍ୟୁମେଣ୍ଟେସନ୍ ପ୍ରସ୍ତୁତ ଅତ୍ୟନ୍ତ ଜରୁରୀ । ଲୋକଙ୍କ ନଜର ଆଢୁଆଳରେ ରହିଯାଇଥିବା ସ୍ୱାଧୀନତା ସଂଗ୍ରାମୀଙ୍କ ଜୀବନ ଉପରେ ଗବେଷଣା ଏବଂ ପ୍ରକାଶନ ପାଇଁ ପ୍ରଧାନମନ୍ତ୍ରୀ ସମସ୍ତ ବିଶ୍ୱବିଦ୍ୟାଳୟକୁ ନିବେଦନ କରିଥିଲେ । ନୂତନ ଭାରତ ର୍ନିମାଣରେ ଶ୍ରୀ ପ୍ରହଲାଦଜୀ ପଟେଲଙ୍କ ପରି ସ୍ୱାଧୀନତା ସଂଗ୍ରାମୀଙ୍କୁ ମନେ ରଖିବା ଉଚିତ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀଙ୍କ ରୱାଣ୍ଡା, ଉଗାଣ୍ଡା, ଦକ୍ଷିଣ ଆଫ୍ରିକାକୁ ସରକାରୀ ଗସ୍ତ (ଜୁଲାଇ 23-27, 2018)

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରୱାଣ୍ଡା ସାଧାରଣତନ୍ତ୍ର (ଜୁଲାଇ 23-24), ଉଗାଣ୍ଡା ସାଧାରଣତନ୍ତ୍ର (ଜୁଲାଇ 24-25) ଏବଂ ଦକ୍ଷିଣ ଆଫ୍ରିକା ସାଧାରଣତନ୍ତ୍ର (ଜୁଲାଇ 25-27)କୁ ଏକ ସରକାରୀ ଗସ୍ତରେ ଯିବେ । ଏହା ହେବ ଜଣେ ଭାରତୀୟ ପ୍ରଧାନମନ୍ତ୍ରୀଙ୍କର ପ୍ରଥମ ରୱାଣ୍ଡା ଗସ୍ତ ଏବଂ 20 ବର୍ଷରୁ ଉର୍ଦ୍ଧ୍ଵ ସମୟ ପରେ ଆମର ଜଣେ ପ୍ରଧାନମନ୍ତ୍ରୀଙ୍କ ପ୍ରଥମ ଉଗାଣ୍ଡା ଗସ୍ତ । ସେହିଭଳି ବ୍ରିକ୍ସ ଶିଖର ସମ୍ମିଳନୀରେ ଯୋଗ ଦେବା ପାଇଁ ପ୍ରଧାନମନ୍ତ୍ରୀଙ୍କ ଦକ୍ଷିଣ ଆଫ୍ରିକା ଗସ୍ତ କାର୍ଯ୍ୟକ୍ରମ ରହିଛି । ରୱାଣ୍ଡା ଏବଂ ଉଗାଣ୍ଡାରେ ପ୍ରଧାନମନ୍ତ୍ରୀଙ୍କ ଆନୁଷ୍ଠାନିକ କାର୍ଯ୍ୟକ୍ରମ ମଧ୍ୟରେ ସାମିଲ ରହିଛି – ଏହି ଦେଶର ରାଷ୍ଟ୍ରପତିମାନଙ୍କ ସହ ଦ୍ୱିପାକ୍ଷିକ ବୈଠକ, ପ୍ରତିନିଧିସ୍ତରୀୟ ଆଲୋଚନା ଏବଂ ବ୍ୟବସାୟିକ ଓ ଭାରତୀୟ ସମ୍ପ୍ରଦାୟର ବ୍ୟକ୍ତିମାନଙ୍କ ସହ ବୈଠକ । ରୱାଣ୍ଡାରେ ପ୍ରଧାନମନ୍ତ୍ରୀ ଗଣସଂହାର(ଜେନୋସାଇଡ) ସ୍ମାରକୀ ଗସ୍ତ କରିବେ ଏବଂ “ଗିରିଙ୍କା” (ପରିବାର ପିଛା ଗୋଟିଏ ଗାଈ)ଠାରେ ଏକ କାର୍ଯ୍ୟକ୍ରମରେ ଅଂଶଗ୍ରହଣ କରିବେ, ଯେଉଁ କାର୍ଯ୍ୟକ୍ରମ ହେଉଛି ରାଷ୍ଟ୍ରପତି ପଲ କାଗାମେଙ୍କ ଦ୍ୱାରା ବ୍ୟକ୍ତିଗତ ଭାବେ ରୱାଣ୍ଡାରେ ପ୍ରଚଳନ କରାଯାଇଥିବା ଏକ ଜାତୀୟ ସାମାଜିକ ସୁରକ୍ଷା ଯୋଜନା । ଉଗାଣ୍ଡା ଗସ୍ତରେ ଯାଇ ପ୍ରଧାନମନ୍ତ୍ରୀ ସେଠାରେ ଉଗାଣ୍ଡା ସଂସଦକୁ ସମ୍ବୋଧନ କରିବେ । ପ୍ରଥମ ଭାରତୀୟ ପ୍ରଧାନମନ୍ତ୍ରୀ ଭାବେ ସେ ଉଗାଣ୍ଡା ସଂସଦକୁ ସମ୍ବୋଧିତ କରିବେ । ଦକ୍ଷିଣ ଆଫ୍ରିକା ଗସ୍ତ ସମୟରେ ଏହି ଦେଶର ରାଷ୍ଟ୍ରପତିଙ୍କ ସହ ପ୍ରଧାନମନ୍ତ୍ରୀଙ୍କର ଦ୍ୱିପାକ୍ଷିକ ବୈଠକ ଅନୁଷ୍ଠିତ ହେବ ଏବଂ ସେ ବ୍ରିକ୍ସ ଶିଖର ସମ୍ମିଳନୀ ଏବଂ ବ୍ରିକ୍ସ ସମ୍ବନ୍ଧିତ ଅନ୍ୟାନ୍ୟ ବୈଠକରେ ଯୋଗଦାନ କରିବେ । ବ୍ରିକ୍ସ ବୈଠକ ବାଦ ଅଂଶଗ୍ରହଣକାରୀ ରାଷ୍ଟ୍ରମାନଙ୍କ ସହ ଦ୍ୱିପାକ୍ଷିକ ବୈଠକର ମଧ୍ୟ ଆୟୋଜନ କରାଯାଇଛି । ଆଫ୍ରିକା ସହ ଭାରତର ନିବିଡ ବନ୍ଧୁତ୍ୱପୂର୍ଣ୍ଣ ସମ୍ପର୍କ ରହିଛି ଯାହାକି ଦୃଢ଼ ଭାଗିଦାରୀତାରେ ଉନ୍ନତି ଏବଂ ଭାରତୀୟ ବଂଶୋଦ୍ଭବମାନଙ୍କ ବହୁଳ ଉପସ୍ଥିତି ଫଳରେ ଆହୁରି ବଳିଷ୍ଠ ହୋଇପାରିଛି । ଏହି ଗସ୍ତ ସମୟରେ ପ୍ରତିରକ୍ଷା, ବାଣିଜ୍ୟ, କୃଷି ଏବଂ ଗୋପାଳନ କ୍ଷେତ୍ରରେ ସହଯୋଗ ପାଇଁ ଅନେକ ବୁଝାମଣା ପତ୍ର ସ୍ୱାକ୍ଷରିତ ହେବା ନେଇ କାର୍ଯ୍ୟକ୍ରମ ସ୍ଥିର କରାଯାଇଛି । ଗତ କିଛି ବର୍ଷ ଧରି ଆଫ୍ରିକୀୟ ଦେଶମାନଙ୍କୁ ନେଇ ବିଭିନ୍ନ କ୍ଷେତ୍ରରେ ଆମର ଅଂଶୀଦାରମୂଳକ କାର୍ଯ୍ୟକ୍ରମ ବୃଦ୍ଧି ପାଇଛି ଏବଂ ଗତ 4 ବର୍ଷ ମଧ୍ୟରେ ରାଷ୍ଟ୍ରପତି, ଉପରାଷ୍ଟ୍ରପତି ତଥା ପ୍ରଧାନମନ୍ତ୍ରୀ ସ୍ତରରେ 23ଟି ଗସ୍ତ କାର୍ଯ୍ୟକ୍ରମ ଅନୁଷ୍ଠିତ ହୋଇଛି । ଭାରତର ବୈଦେଶିକ ନୀତିରେ ଆଫ୍ରିକାକୁ ପ୍ରମୁଖତା ପ୍ରଦାନ କରାଯାଇଛି । ରୱାଣ୍ଡା, ଉଗାଣ୍ଡା ଏବଂ ଦକ୍ଷିଣ ଆଫ୍ରିକାକୁ ପ୍ରଧାନମନ୍ତ୍ରୀଙ୍କ ଗସ୍ତ ଫଳରେ ଆଫ୍ରିକା ମହାଦେଶ ସହ ଆମର ସମ୍ପର୍କ ଆହୁରି ସୁଦୃଢ଼ ହେବ ।
‘ମେ ନହିଁ ହମ’ ପୋର୍ଟାଲ ଓ ଆପ ଶୁଭାରମ୍ଭ ଅବସରରେ ଆଇଟି, ଇଲେକ୍ଟ୍ରୋନିକ ବିନିର୍ମାଣ ପେଶାଦାରଙ୍କ ସହ ମତବିନିମୟ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ମେ ନହିଁ ହମ’ ‘ମୁଁ ନୁହେଁ ଆମେ’ ପୋର୍ଟାଲ ଏବଂ ଆପର ଶୁଭାରମ୍ଭ ଅବସରରେ 24 ଅକ୍ଟୋବର, 2018ରେ ସମଗ୍ର ଭାରତର ଆଇଟି ଏବଂ ଇଲେକ୍ଟ୍ରୋନିକ ବିନିର୍ମାଣ ବୃତ୍ତିଧାରୀମାନଙ୍କ ସହ ମତ ବିନିମୟ କରିବେ । ଏହି ପୋର୍ଟାଲ ‘ସେଲ୍ଫ ଫର ସୋସାଇଟି’ “Self4Society” ବିଷୟ ଉପରେ କାର୍ଯ୍ୟ କରୁଛି, ଆଇଟି ବୃତ୍ତିଧାରୀ ଏବଂ ସଂଗଠନଗୁଡିକୁ ଗୋଟିଏ ମଂଚରେ ସାମାଜିକ କାରଣରୁ ଏବଂ ସମାଜ ପ୍ରତି ସେବା କ୍ଷେତ୍ରରେ ନିଜ ପ୍ରୟାସଗୁଡିକୁ ଏକାସହିତ ଆଣିବାରେ ସକ୍ଷମ କରିବ । ଏଭଳି କରିବା ଦ୍ୱାରା ପୋର୍ଟାଲ ଜରିଆରେ ଖାସକରି ପ୍ରଯୁକ୍ତି ବିଦ୍ୟାର ବ୍ୟବହାର କରି ସମାଜର ଦୁର୍ବଳ ଶ୍ରେଣୀର ସେବା ପ୍ରତି ଅଧିକ ସହଯୋଗ ପ୍ରଦାନ ନେଇ ଆଶା କରିହେବ । ଏଥିରେ ରୁଚି ରଖୁଥିବା ଲୋକମାନଙ୍କ ବ୍ୟାପକ ଅଂଶୀଦାର ସୃଷ୍ଟି କରିବାର ଆଶା ରହିଛି ଯାହା ସମାଜ କଲ୍ୟାଣ ପାଇଁ କାମ କରିବାକୁ ପ୍ରେରିତ । ପ୍ରଧାନମନ୍ତ୍ରୀ ପ୍ରମୁଖ ଉଦ୍ୟୋଗର ନେତୃତ୍ୱମାନଙ୍କ ସହିତ ସାକ୍ଷାତ କରିବେ । ସେ ଆଇଟି ବୃତ୍ତିଧାରୀ ଏବଂ ଆଇଟି ଏବଂ ଇଲେକ୍ଟ୍ରୋନିକ ବିନିର୍ମାଣ ସଂଗଠନଗୁଡିକର କର୍ମଚାରୀମାନଙ୍କ ଏକ ସଭାକୁ ସମ୍ବୋଧିତ କରିବାର କାର୍ଯ୍ୟକ୍ରମ ରହିଛି । ଟାଉନହଲ ଷ୍ଟାଇଲ ଫର୍ମାଟରେ ଟାଉନହଲଠାରେ ସମ୍ବୋଧିତ କରିବେ । ଭାରତର ପାଖାପାଖି 100ଟି ସ୍ଥାନରୁ ଆଇଟି ଏବଂ ଇଲେକ୍ଟ୍ରୋନିକ ବିନିର୍ମାଣ ବୃତ୍ତିଧାରୀମାନେ ଭିଡିଓ କନଫରେନ୍ସ ଜରିଆରେ ଏହି କାର୍ଯ୍ୟକ୍ରମରେ ଅଂଶଗ୍ରହଣ କରିବେ ।
ପ୍ରଧାନମନ୍ତ୍ରୀ ଅଗଷ୍ଟ ୧୦ରେ ଉଜ୍ୱଳା ୨.୦ ର ଶୁଭାରମ୍ଭ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୦ ଅଗଷ୍ଟ, ୨୦୨୧ ଅପରାହ୍ନ ୧୨:୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ଉତ୍ତପ୍ରଦେଶର ମୋହବାରେ ଏଲପିଜି ସଂଯୋଗ ହସ୍ତାନ୍ତର ସହିତ ଉଜ୍ୱଳା ୨.୦ (ପ୍ରଧାନ ମନ୍ତ୍ରୀ ଉଜ୍ୱଳା ଯୋଜନା – ପିଏମ୍‍ୟୁୱାଇ) ର ଶୁଭାରମ୍ଭ କରିବେ । ଏହି କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଉଜ୍ୱଳା ଯୋଜନାର ହିତାଧିକାରୀଙ୍କ ସହ ଆଲୋଚନା କରିବା ସହିତ ଦେଶକୁ ମଧ୍ୟ ସମ୍ବୋଧିତ କରିବେ । ଉଜ୍ୱଳା ୧.୦ ରୁ ଉଜ୍ୱଳା ୨.୦ ପର୍ଯ୍ୟନ୍ତ ଯାତ୍ରା ୨୦୧୬ ରେ ଆରମ୍ଭ ହୋଇଥିବା ଉଜ୍ୱଳା ୧.୦ ସମୟରେ, ବିପିଏଲ୍‍ ପରିବାରର ୫ କୋଟି ମହିଳା ସଦସ୍ୟଙ୍କୁ ଏଲପିଜି ସଂଯୋଗ ଯୋଗାଇବା ପାଇଁ ଏକ ଲକ୍ଷ୍ୟ ଧାର୍ଯ୍ୟ କରାଯାଇଥିଲା । ପରବର୍ତ୍ତୀ ସମୟରେ, ଏହି ଯୋଜନାକୁ ଏପ୍ରିଲ ୨୦୧୮ ରେ ସମ୍ପ୍ରସାରିତ କରାଯାଇଥିଲା ଯେଉଁଥିରେ ମହିଳା ହିତାଧିକାରୀଙ୍କ ଆହୁରି ସାତୋଟି ବର୍ଗ (ଏସସି / ଏସଟି, ପିଏମଏୱାଇ, ଏଏୱାଇ, ଅଧିକାଂଶ ପଛୁଆ ଶ୍ରେଣୀ, ଚା ବଗିଚା, ଜଙ୍ଗଲ ବାସିନ୍ଦା, ଦ୍ୱୀପପୁଞ୍ଜ) ଅନ୍ତର୍ଭୁକ୍ତ କରାଯାଇଥିଲା । ଆହୁରି ମଧ୍ୟ ୮ କୋଟି ଏଲ୍‍ପିସି ସଂଯୋଗ ଦେବାକୁ ଲକ୍ଷ୍ୟକୁ ସଂଶୋଧନ କରାଯାଇଥିଲା । ଏହି ଲକ୍ଷ୍ୟ ଅଗଷ୍ଟ ୨୦୧୯ ରେ ଧାର୍ଯ୍ୟ ତାରିଖର ସାତ ମାସ ପୂର୍ବରୁ ହାସଲ କରାଯାଇଥିଲା । ୨୧–୨୨ ଆର୍ଥିକ ବର୍ଷ ପାଇଁ କେନ୍ଦ୍ରୀୟ ବଜେଟରେ, ପିଏମ୍‍ୟୁୱାଇ ଯୋଜନା ଅଧୀନରେ ଅତିରିକ୍ତ ଏକ କୋଟି ଏଲ୍‍ପିଜି ସଂଯୋଗ ବ୍ୟବସ୍ଥା ପାଇଁ ଘୋଷଣା କରାଯାଇଥିଲା । ଏହି ଏକ କୋଟି ଅତିରିକ୍ତ ଏଲ୍‍ପିଜି ସଂଯୋଗ (ଉଜ୍ୱଳା ୨.୦ ଅଧୀନରେ) ସେହି ସ୍ୱଳ୍ପ ଆୟକାରୀ ପରିବାରମାନଙ୍କୁ ଜମା ମୁକ୍ତ ଏଲ୍‍ପିଜି ସଂଯୋଗ ପ୍ରଦାନ କରିବାକୁ ଲକ୍ଷ୍ୟ ରଖିଛି ଯେଉଁମାନେ ପିଏମ୍‍ୟୁୱାଇ ର ପୂର୍ବ ପର୍ଯ୍ୟାୟରେ ଅନ୍ତର୍ଭୁକ୍ତ ହୋଇପାରିବେ ନାହିଁ । ଏକ ଜମା ମୁକ୍ତ ଏଲପିଜି ସଂଯୋଗ ସହିତ, ଉଜ୍ୱଳା ୨.୦ ହିତାଧିକାରୀଙ୍କୁ ପ୍ରଥମ ରିଫିଲ୍ ଏବଂ ହଟପ୍ଲେଟ୍ ମାଗଣାରେ ପ୍ରଦାନ କରାଯିବ । ଆହୁରି ମଧ୍ୟ, ପଞ୍ଜିକରଣ ପ୍ରକ୍ରିୟାରେ ସର୍ବନିମ୍ନ କାଗଜପତ୍ର ଆବଶ୍ୟକ ହେବ । ଉଜ୍ୱଳା ୨.୦ ରେ, ପ୍ରବାସୀମାନଙ୍କୁ ରେସନ କାର୍ଡ କିମ୍ବା ଠିକଣା ପ୍ରମାଣପତ୍ର ଦାଖଲ କରିବାକୁ ପଡ଼ିବ ନାହିଁ । ଆତ୍ମ ଘୋଷଣାନାମା ଉଭୟ ପରିବାର ଘୋଷଣାନାମା ଓ ଠିକଣା ପ୍ରମାଣପତ୍ର ପାଇଁ ଯଥେଷ୍ଟ ହେବ । ସାର୍ବଜନୀନ ଏଲ୍‍ପିଜି ବ୍ୟବହାର ପାଇଁ ପ୍ରଧାନମନ୍ତ୍ରୀଙ୍କର ଯେଉଁ ଦୃଷ୍ଟିକୋଣ ରହିଛି ତାହା ହାସଲରେ ଉଜ୍ୱଳା ୨.୦ ସାହାଯ୍ୟ କରିବ । ଏହି ଅବସରରେ କେନ୍ଦ୍ର ପେଟ୍ରୋଲିୟମ ଏବଂ ପ୍ରାକୃତିକ ବାଷ୍ପ ମନ୍ତ୍ରୀ ତଥା ଉତ୍ତରପ୍ରଦେଶର ମୁଖ୍ୟମନ୍ତ୍ରୀ ମଧ୍ୟ ଉପସ୍ଥିତ ରହିବେ ।
‘ଆର୍ଥିକ ଦୁର୍ବଳ ବର୍ଗଙ୍କ ଲାଗି ସମ୍ବିଧାନ ସଂଶୋଧନ’ ସନ୍ଦର୍ଭରେ କ୍ୟାବିନେଟ ନୋଟ/ଦଲିଲର ସଂଶୋଧିତ ସ୍ମାରକପତ୍ରକୁ କ୍ୟାବିନେଟ ମଞ୍ଜୁରି

‘ଆର୍ଥିକ ଭାବେ ଦୁର୍ବଳ ବର୍ଗଙ୍କ ଲାଗି ସମ୍ବିଧାନ ସଂଶୋଧନ’ ସନ୍ଦର୍ଭରେ କ୍ୟାବିନେଟ ନୋଟ/ଦଲିଲର ସଂଶୋଧିତ ସ୍ମାରକପତ୍ର (ଓଏମ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଛିଲା ଭାବେ ମଞ୍ଜୁରି ଦିଆଯାଇଛି । କ୍ୟାବିନେଟ 8 ଜାନୁଆରୀ, 2019 ରେ ଏହି ଓଏମକୁ ମଞ୍ଜୁରି ଦେଇଥିଲେ । ଲାଭ : ଏହି ମଞ୍ଜୁରି ଦ୍ୱାରା ସେପରି ଲୋକମାନଙ୍କୁ ଉଚ୍ଚ ଶିକ୍ଷା ଏବଂ ନିଯୁକ୍ତି ପାଇବାରେ ସହାୟତା ମିଳିପାରିବ ଯେଉଁମାନେ ନିଜର ଆର୍ଥିକ ସ୍ଥିତି କାରଣରୁ ଏସବୁ ସୁବିଧାରୁ ବଂଚିତ ରହିଛନ୍ତି । ଏହାଦ୍ୱାରା ସାମାଜିକ ସମାନତାକୁ ପ୍ରୋତ୍ସାହନ ମିଳିବ ।